Tirsdag formiddag står bilisterne på Hadsund Broen over for lidt af en umulig opgave. Den sydlige broklap er nemlig gået i stykker under et prøve opluk, så det er ikke muligt at komme over broen. Erik Sørensen, som er brovagt på Hadsund Broen, fortæller, at det er nogle elektriske fejlfunktioner i den sydlige klap, der gik i stykker. Og de var skyld i den noget ufrivillige og opsigtsvækkende rejsning. Elektrikerne har arbejdet på at reparere broklappen i halvanden time. Den satte sig fast omkring klokken 09.30. Men det er faktisk ikke første gang, at broen har haft et lignende problem, men brovagten fortæller dog, at det er yderst sjældent, at det sker. - Det er ikke noget der sker en gang eller to om året. Det er ret sjældent, heldigvis, siger Erik Sørensen. Der var ikke voldsomt lange køer, da de fleste bilister og lastbiler vendte snuden og kørte en anden vej, fortæller Erik Sørensen. Erik Sørensen fortæller klokken 12.02 til TV2/NORD, at broen igen er farbar, men der er endnu ikke sikkerhed for, at det varer ved.

Referat:
Den ene broklap på Hadsund Broen satte sig fast tirsdag formiddag. Den gik i stykker under et såkaldt prøve opluk. Elektrikere arbejder på højtryk for at reparere broen.